ΓΡΑΠΤΗ ΕΡΩΤΗΣΗ E-1813/98

υποβολή: Luigi Vinci (GUE/NGL) και Lucio Manisco (GUE/NGL) προς την Επιτροπή

(11 Iουνίου 1998)

Θέμα: Εφαρμογή της οδηγίας 91/689/ΕΟΚ για τα επικίνδυνα απόβλητα

Το άρθρο 3, παράγραφος 2, της οδηγίας 91/689/ΕΟΚ(1) για τα επικίνδυνα απόβλητα προβλέπει ότι, σύμφωνα με το άρθρο 11, παράγραφος 1, στοιχείο β, της οδηγίας 75/442/ΕΟΚ,(2) ένα κράτος μέλος δύναται να μην επιμένει στην τήρηση του άρθρου 10 της εν λόγω οδηγίας για επιχειρήσεις που αξιοποιούν απόβλητα. Οι προϋποθέσεις για την παρέκκλιση από την τήρηση του άρθρου 10 της εν λόγω οδηγίας περιγράφονται στο αυτό άρθρο 3, παράγραφος 2, της οδηγίας 91/689/ΕΟΚ. Το άρθρο 3, παράγραφος 4, της οδηγίας 91/689/ΕΟΚ προβλέπει ότι εάν ένα κράτος μέλος προτίθεται να εφαρμόσει την παράγραφο 2, οι κανόνες που αναφέρονται στην εν λόγω παράγραφο κοινοποιούνται στην Επιτροπή το αργότερο τρεις μήνες πριν από την έναρξη της ισχύος τους. Η Επιτροπή συμβουλεύεται τα κράτη μέλη.

Υπό το πρίσμα των διαβουλεύσεων αυτών η Επιτροπή προτείνει την επίτευξη συμφωνίας για τους κανόνες αυτούς σύμφωνα με τη διαδικασία του άρθρου 18 της οδηγίας 75/442/ΕΟΚ. Η οδηγία 83/189/ΕΟΚ(3) έχει καθιερώσει ειδική διαδικασία για την κοινοποίηση στον τομέα των τεχνικών προτύπων και προδιαγραφών.

1. Πώς ερμηνεύει η Επιτροπή το ανωτέρω άρθρο 3, παράγραφος 4; Και πιο συγκεκριμένα, εάν παρέλθει η περίοδος των τριών μηνών από την ημερομηνία κοινοποίησης των κανόνων στην Επιτροπή, μπορούν οι κανόνες αυτοί να εγκριθούν, ακόμη και όταν δεν υπάρχει απόφαση της Επιτροπής για την έγκριση ή την απόρριψή τους;

2. Είναι αλήθεια ότι η Ιταλία κοινοποίησε στην Επιτροπή ένα σχέδιο τεχνικών προτύπων για την εφαρμογή απλοποιημένων διαδικασιών αξιοποίησης επικίνδυνων και μη επικίνδυνων αποβλήτων;

3. Πότε υποβλήθηκε η κοινοποίηση αυτή, τόσο όσον αφορά την υποχρέωση που απορρέει από το άρθρο 3, παράγραφος 4 της οδηγίας 91/689/ΕΟΚ όσο και όσον αφορά την οδηγία 83/189/ΕΟΚ;

4. Γνωρίζει η Επιτροπή εάν η περίοδος "καθήλωσης" ("standstill") που αφορά την κοινοποίηση των προαναφερθέντων ιταλικών προτύπων συνεχίζεται και, εάν όχι, ποιά είναι η λήξη της προθεσμίας της περιόδου "καθήλωσης" ("standstill"), τόσο δυνάμει της οδηγίας 91/689/ΕΟΚ όσο και δυνάμει της οδηγίας 83/189/ΕΟΚ;

Απάντηση της κ.Bjerregaard εξ ονόματος της Επιτροπής

(17 Ιουλίου 1998)

Το άρθρο 3 παράγραφος 4 της οδηγίας 91/689/EΟΚ ορίζει ότι, μετά τη λήξη της τρίμηνης προθεσμίας που προβλέπεται στο εν λόγω άρθρο, οι εθνικές διατάξεις που αναφέρονται στο άρθρο 3 παράγραφος 2 μπορούν να θεσπίζονται, έστω και αν η Επιτροπή δεν έχει λάβει ακόμη απόφαση έγκρισης ή απόρριψής τους. Σε περίπτωση όπου, μετά παρέλευση τριών μηνών, ένα κράτος μέλος θεσπίσει τις διατάξεις και, στη συνέχεια, η Επιτροπή δεν τις εγκρίνει, οι διατάξεις αυτές θα πρέπει να τροποποιηθούν για να αποφευχθεί η παράβαση του κοινοτικού δικαίου.

Η Ιταλία κοινοποίησε στην Επιτροπή σχέδιο διατάξεων κατέφαρμογή των άρθρων 31 έως 33 του ιταλικού διατάγματος 22/1997 για τα απόβλητα, στις 27 Αυγούστου 1997 βάσει της οδηγίας 83/189/ΕΟΚ και στις 17 Oκτωβρίου 1998 βάσει της οδηγίας 91/689/ΕΟΚ. Στις 12 Φεβρουαρίου 1998, κοινοποιήθηκε ένα συμπληρωματικό παράρτημα του σχεδίου μέτρων βάσει του άρθρου 3 παράγραφος 4 της οδηγίας 91/689/ΕΟΚ. Οι περίοδοι καθήλωσης δυνάμει των οδηγιών 83/189/ΕΟΚ και 91/689/ΕΟΚ έληξαν στις 28 Νοεμβρίου 1997 και στις 17 Ιανουαρίου 1998, αντίστοιχα. Όσον αφορά το παράρτημα που κοινοποιήθηκε στις 12 Φεβρουαρίου 1998, η περίοδος καθήλωσης έληξε στις 12 Μαΐου 1998.

(1) EE L 377, 31.12.1991, σελ. 20.

(2) EE L 194, 25.07.1975, σελ. 39.

(3) EE L 109, 26.04.1983, σελ. 8.